Kui Vana Testamendi juures kõneldi apokalüptilisest kirjandusest, siis Johannese ilmutus jätkab seda traditsiooni. Selle raamatu sõnum on Jeesus Kristuse lõplikust võidust kõigi jumalavastaste jõudude üle. Kuulutus antakse edasi nägemustena, numbrimüstikaga, varjunimedega, sümbolitega. Raamatu üle on palju vaieldud ning ikka ja jälle on üritatud mõista, mis peitub sümbolite taga, on tahetud välja arvutada, millal saabuvad lõpuajad. Raamat lõpeb kirjeldusega taevast, kus Jumal ja ta rahvas on üks ning kõik valu ja kurjus on igaveseks kadunud.